Paul O’Sullivan se assistent in hofPaul O’Sullivan en sy assistent, Sarah-Jane Trent, by die hof. Foto: ANA Die forensiese speurder Paul O’Sullivan se assistent, Sarah-Jane Trent, het Dinsdag in die Pretoria-landdroshof verskyn op ŉ aanklag dat sy haarself as ŉ werknemer van die onafhanklike polisie-ondersoekdirektoraat (Opod) voorgedoen het. Trent is Vrydagmiddag in hegtenis geneem en Sondagaand laat vrygelaat nadat sy in die hooggeregshof in Pretoria verskyn het. Haar borgtog is later op R5 000 vasgestel. Trent en O’Sullivan het saam met Opod gewerk aan ŉ ondersoek na bewerings dat die waarnemende polisiekommissaris, lt.genl. Khomotso Phahlane, by korrupte aktiwiteite betrokke was. O’Sullivan is Maandag buite AfriForum se kantoor in Centurion in hegtenis geneem. Hy is toe na die Kameeldrift-polisiestasie geneem waar hy aangekla is van bedrog, intimidasie en afpersing. Hy is Maandagaand laat vrygelaat nadat sy regspan ŉ hofbevel bekom het. Intussen is die saak teen Trent tot 19 Mei uitgestel.